Diari Oficial de la Generalitat Valenciana


Sumari del DOGV 6121, del 13-10-2009 (2009/11762)

ACORD de 8 de setembre de 2009 pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació, així com de la Conselleria de Medi Ambient, Aigua, Urbanisme i Habitatge.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6121

Data del DOGV
:   13-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11744


Data del document
:   08-09-2009

Organisme emissor
:   Conselleria d'Agricultura, Pesca i Alimentació

Tipus de document
:   Acord

Anàlisi jurídica

 Descriptors 

:   * Agència Valenciana de Foment i Garantia Agrària
    * Conselleria Agricultura, Pesca i Alimentació
    * Conselleria Medi Ambient, Aigua, Urbanisme i Vivenda
    * delegació de poders

ACORD de 8 de setembre de 2009 pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació, així com de la Conselleria de Medi Ambient, Aigua, Urbanisme i Habitatge. [2009/11792]  
València, 8 de setembre de 2009  
Reunits  
Davant de Maritina Hernández Miñana, presidenta de l'Agència Valenciana de Foment i Garantia Agrària, i de Juan Gabriel Cotino Ferrer, conseller de Medi Ambient, Aigua, Urbanisme i Habitatge i vicepresident tercer del Consell.  
D'una part, Pilar Amigó Salví, subsecretària de la Conselleria d'Agricultura, Pesca i Alimentació, càrrec per al qual va ser nomenada per mitjà del Decret 93/2007, de 6 de juliol, del Consell (DOCV núm 5551, de 09.07.2007), en la seua condició de directora de l'organisme pagador, segons l'article 3.2 del Decret 124/2006, de 8 de setembre, del Consell, pel qual designa organisme pagador de les despeses corresponents a la política agrícola comuna a la Comunitat Valenciana i se n'establix l'organització i el funcionament (DOGV núm. 5344, de 12.09.06), i l'article 13.1 del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia, en la redacció feta en el Decret 118/2008, d'1 d'agost, del Consell, pel qual es modifiquen els decrets 123/2006, de 8 de setembre, i 121/2007, de 27 de juliol, pels quals s'aproven, respectivament, l'Estatut de l'Agència Valenciana de Foment i Garantia Agrària i el Reglament Orgànic i Funcional de la Conselleria d'Agricultura, Pesca i Alimentació (DOCV núm. 5821, de 5 d'agost).  
De l'altra part, Laura Peñarroya Fabregat, directora general de Producció Agrària, en virtut del Decret 141/2007, de 31 d'agost, del Consell (DOCV núm. 5590, de 03.09.2007); Amparo Montoro Blasco, directora general d'Empreses Agroalimentàries i Desenvolupament del Medi Rural, en virtut del Decret 61/2008, de 2 de maig, del Consell (DOCV núm. 5755, de 05.05.2008); Marta Valsangiacomo Gil, directora general de Comercialització, en virtut del Decret 176/2007, de 5 d'octubre, del Consell (DOCV núm. 5615, de 08.10.2007); Manuel Lainez Andrés, director general d'Investigació i Tecnologia Agroalimentària, en virtut del Decret 55/2008, de 25 d'abril, del Consell (DOCV núm. 5751, de 28.04.2008); José María Benlliure Moreno, director general de l'Aigua, de la Conselleria de Medi Ambient, Aigua, Urbanisme i Habitatge, en virtut del Decret 142/2007, de 31 d'agost, del Consell (DOCV núm. 5590, de 03.09.2007); i María Ángeles Centeno Centeno, directora general de Gestió del Medi Natural, de la Conselleria de Medi Ambient, Aigua, Urbanisme i Habitatge, en virtut del Decret 103/2007, de 13 de juliol (DOCV núm. 5557 de 17.07.2007).   
Tots ells actuen d'acord amb les atribucions que els conferix el Decret 121/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge.  
Es reconeixen prou competència per a atorgar el present acord, i a l'efecte,  
Exposen  
Primer. Que el Reglament (CE) 885/2006, de 21 de juny, de la Comissió, i el Reglament (CE) 1290/2005, de 17 de maig, del Consell, relatius a l'autorització d'organismes pagadors i altres òrgans i a la liquidació de comptes del FEAGA i del FEADER, i al finançament de la política agrícola comuna, respectivament, preveuen una sèrie de requisits que han de complir els organismes pagadors quant a la liquidació de comptes.  
Concretament, en l'annex I del Reglament (CE) 885/2006, s'establixen els criteris d'autorització referits al "1. entorn interior, 2. activitats de control, 3. informació i comunicació, 4. seguiment", que han de complir els organismes pagadors perquè puguen actuar com a tals.  
Segons l'apartat c, "Delegació", dins del punt 1, "Entorn interior", de l'annex esmentat, es preveu que, en virtut de l'article 6, apartat 1, del Reglament (CE) 1290/2005, l'Organisme Pagador puga delegar qualsevol de les seues funcions principals excepte la relativa a l'execució del pagament.  
Segon. Que, de conformitat amb el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, s'establixen com a òrgans directius d'esta els següents:  
- Direcció General de Producció Agrària.  
- Direcció General d'Empreses Agroalimentàries i Desenvolupament del Medi Rural.  
- Direcció General de Comercialització.  
- Direcció General d'Investigació i Tecnologia Agroalimentària.  
Per la seua part, en el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, s'establixen com a òrgans directius seus, entre altres, els següents:  
- Direcció General de l'Aigua.  
- Direcció General de Gestió del Medi Natural.  
Tercer. Que en el Decret 124/2006, de 8 de setembre, del Consell, pel qual es designa organisme pagador de les despeses corresponents a la política agrícola comuna a la Comunitat Valenciana i se n'establix l'organització i el funcionament (DOGV núm. 5344, de 12.09.06), es designa en l'article 3 l'Agència Valenciana de Foment i Garantia Agrària com a organisme pagador de les ajudes del Fons Europeu de Garantia Agrària (FEAGA) i del Fons Europeu Agrari de Desenvolupament Rural (FEADER).  
Que, de conformitat amb el que es preveu en l'article 6 del Decret 124/2006, de 8 de setembre, del Consell (DOGV núm. 5344, de 12.09.06), les funcions d'autorització dels pagaments en l'organisme pagador i la declaració de fiabilitat corresponen al director de l'Agència Valenciana de Foment i Garantia Agrària, el qual pot delegar l'exercici d'esta competència en els termes establits en l'article 6, apartat 1, del Reglament (CE) 1290/2005.  
Quart. Tenint en compte tot el que s'ha exposat anteriorment, per mitjà dels acords de 31 de juliol de 2007 (DOCV núm. 5588, de 30 d'agost) i de 31 d'agost de 2007 (DOCV núm. 5692, de 31 de gener de 2008) es deleguen les funcions d'autorització del pagament dels fons FEADER entre l'Agència Valenciana de Foment i Garantia Agrària, en la seua condició d'organisme pagador, i diferents òrgans administratius de la Conselleria d'Agricultura, Pesca i Alimentació i de la Conselleria de Medi Ambient.  
Cinqué. De conformitat amb la clàusula primera de l'Acord de 31 de juliol de 2007, "l'Agència Valenciana de Foment i Garantia Agrària, en la seua condició d'organisme pagador, i en la forma i condicions que s'establixen, delega en els òrgans que s'indiquen a continuació, i per a les línies d'ajuda que s'assenyalen, així com per a les línies que dins de l'àmbit de les seues competències puguen aprovar-se finançades a càrrec del FEADER, les funcions d'autorització de pagaments, així com la pràctica de les inspeccions de control, necessàries per a verificar la realitat dels fets que servixen de base als pagaments, de conformitat amb la legislació sectorial de la Unió Europea.  
I. Direcció general amb competències en les matèries de foment de la competitivitat de les explotacions agràries i ramaderes i l'increment de la seua sostenibilitat.  
- (112). Instal·lació de jóvens agricultors.  
- (114). Ús de servicis d'assessorament per part d'agricultors i silvicultors.  
- (115). Implantació de servicis d'assessorament.  
- (121). Modernització d'explotacions agrícoles.  
- (113). Jubilació anticipada.  
- (214). Mesures agroambientals  
- (211). Indemnització compensatòria en zones de muntanya.  
- (212). Indemnització compensatòria en zones diferents de les de muntanya.  
- (213). Ajudes Natura 2000 en terres agrícoles.  
- (221). Ajudes a la primera aforestació de terres agrícoles.  
II. Direcció general amb competències en matèria d'augment del valor afegit dels productes agrícoles, ramaders i pesquers, indústries agroalimentàries, diversificació de l'economia rural i qualitat de vida a les zones rurals.  
- (123). Indústries agroalimentàries.  
- (41). Estratègies de desenvolupament local.  
- (421). Cooperació transnacional i interterritorial.  
III. Direcció general amb competències en la conservació de la biodiversitat i protecció i gestió de les muntanyes i els recursos forestals.  
- (226). Accions per a la prevenció d'incendis forestals.  
- (227). Actuacions mediambientals de conservació i millora del patrimoni natural en Xarxa Natura 2000."  
Així mateix, de conformitat amb la clàusula primera de l'Acord de 31 d'agost de 2007, "l'Agència Valenciana de Foment i Garantia Agrària, en la seua condició d'organisme pagador, i en la forma i les condicions que s'establixen, delega en l'òrgan que es detalla a continuació, i per a la gestió de la mesura que s'assenyala, així com per a les mesures que dins de l'àmbit de les seues competències puguen aprovar-se finançades a càrrec del FEADER, les funcions d'autorització de pagaments, així com la pràctica de les inspeccions de control, necessàries per a verificar la realitat dels fets que servixen de base als pagaments, de conformitat amb la legislació sectorial de la Unió Europea.  
I. Direcció general amb competències en matèria d'infraestructures hidràuliques.  
- (125) Infraestructures relacionades amb l'evolució i l'adaptació de l'agricultura i la silvicultura: gestió de recursos hídrics.   
Mesura inclosa en el Marc Nacional de Desenvolupament Rural 2007-2013.  
II. Direcció General amb competències en la conservació de la biodiversitat i protecció i gestió de les muntanyes i recursos forestals.  
Inversions. Capítol VI:  
- (226.1) Implantació de mesures preventives en incendis forestals.  
- (226.2) Accions per a la prevenció d'altres riscos naturals.  
- (227) Actuacions mediambientals de conservació i millora del patrimoni Xarxa Natura 2000."  
Sisé. En el marc de la política agrícola comuna (PAC), el finançament addicional procedent de la "revisió mèdica" de la PAC, del Pla Europeu de Recuperació Econòmica, de l'increment de la dotació econòmica de l'OCM vitivinícola, i el reajustament de la modulació inicial han suposat la modificació del PDR de la Comunitat Valenciana amb la introducció de noves mesures i operacions finançades a càrrec del Fons Europeu de Desenvolupament Regional (FEADER).   
Seté. Tenint en compte tot el que s'ha exposat anteriorment, les parts subscriuen este acord ajustant-se a les següents:  
Clàusules  
Primera. L'Agència Valenciana de Foment i Garantia Agrària, en la seua condició d'organisme pagador, i en la forma i les condicions que s'establixen, delega en els òrgans que s'indiquen a continuació, i per a les mesures que dins de l'àmbit de les seues competències es financen a càrrec del Fons Europeu Agrícola de Desenvolupament Rural (FEADER), així com per a les mesures que en el marc de la política agrícola comuna (PAC) puguen aprovar-se finançades a càrrec del Fons Europeu Agrícola de Desenvolupament Rural (FEADER), les funcions d'autorització de pagaments, així com la pràctica de les inspeccions de control, necessàries per a verificar la realitat dels fets que servixen de base als pagaments, de conformitat amb la legislació sectorial de la Unió Europea.  
I. Direcció general amb competències en la millora de la competitivitat de les explotacions agràries i ramaderes i l'increment de la seua sostenibilitat.  
II. Direcció general amb competències en matèria d'augment del valor afegit dels productes agrícoles, ramaders i pesquers, indústries agroalimentàries, diversificació de l'economia rural i qualitat de vida a les zones rurals.  
III. Direcció general amb competències en matèria de comercialització, promoció, internacionalització i qualitat agroalimentària.  
IV. Direcció general amb competències en matèria d'investigació, experimentació, capacitació, transferència tecnològica, sanitat vegetal i control dels productes.  
V. Direcció general amb competències en matèria d'infraestructures hidràuliques.  
VI. Direcció general amb competències en la conservació de la biodiversitat i protecció i gestió de les muntanyes i recursos forestals.  
Segona. Els òrgans detallats en la clàusula anterior, en la seua condició d'òrgans delegats, han de disposar d'estructura organitzativa, mitjans personals i materials, procediments escrits amb les funcions i responsabilitats dels seus efectius adequats i suficients per a atendre les funcions delegades.  
Estos requisits han de documentar-los els òrgans delegats i emetre'n informe al director de l'organisme oagador indicant que se'n disposa.  
En la gestió de les mesures, l'òrgan delegat ha d'observar els procediments legalment establits, de manera que s'oferisquen prou garanties de compliment de la legislació aplicable de caràcter general. A este efecte, cal sol·licitar a l'òrgan competent en cada cas tots els informes que siguen preceptius en virtut de disposició legal.  
Tercera. En els casos en què corresponga a l'òrgan delegat la tramitació d'un expedient de contractació per a execució d'obres o inversions, l'òrgan delegat realitzarà el tràmit de contractació i adjudicació i remetrà a l'Organisme Pagador tota la documentació per a constància de la despesa compromesa.  
Serà responsabilitat de l'òrgan delegat el seguiment, el desplegament i l'execució de tota relació contractual resultant de l'expedient de contractació, així com la pràctica dels controls que siguen necessaris per a verificar els fets sobre la base dels quals s'autoritzen els pagaments.  
Quarta. Els òrgans delegats dins del termini establit per al pagament de cada una de les mesures d'ajuda i, en tot cas, amb prou antelació a la data establida, han de remetre a l'Organisme Pagador l'informe dels controls efectuats segons la normativa aplicable, necessaris i previs al pagament.  
L'informe, que serà firmat pel cap del servici i portarà el vistiplau del director general o responsable de l'òrgan o unitat delegada, haurà de comprendre els punts següents:  
- Relació detallada dels expedients autoritzats al pagament.  
- Llista de controls realitzats, administratius, de camp i, si s'escau, de condicionalitat, i d'obres sobre inversions, amb la descripció de la forma en què s'han dut a terme.  
- Indicació que els controls efectuats han sigut supervisats per tècnics del mateix rang o d'un rang superior jeràrquic i, en particular, que els documents de control es troben amb la conformitat del superior jeràrquic del tècnic que ha efectuat el treball, amb indicació de les mesures de supervisió utilitzades.  
- Indicació dels mètodes de mostratge utilitzats i, si escau, dels criteris de risc utilitzats en la selecció d'expedients sotmesos a control, l'abast i les limitacions observades en l'execució dels controls.  
- Criteris utilitzats en la selecció de projectes, d'acord amb la legislació aplicable de caràcter general, i compliment de les normes relatives a la contractació pública i legislació mediambiental.  
- Mesures preses en relació amb les discrepàncies i irregularitats proposades.  
Indicació de compliment de les obligacions establides per la normativa sectorial reguladora de l'ajuda, citant els reglaments i, així mateix, els criteris d'autorització que establix el Reglament (CE) 885/2006.  
- Normativa o procediments escrits (manuals de procediment) que té establits l'òrgan delegat pel qual es definixen les responsabilitats i obligacions de contractació, gestió, control i autorització de les ajudes.  
- S'informarà, si escau, de les garanties constituïdes a favor de l'Organisme Pagador.  
- S'informarà que tota la documentació generada per a autoritzar el pagament està accessible i es troba identificada, citant la seua ubicació en l'òrgan delegat.  
Cinquena. L'òrgan delegat, una vegada constatat que els projectes seleccionats o les sol·licituds presentades i tramitades posseïxen les condicions per a autoritzar el pagament, resoldrà l'autorització del pagament, que inclourà la certificació d'admissibilitat i la quantitat econòmica que ha de ser abonada al sol·licitant de conformitat amb la legislació comunitària.  
Sisena. L'òrgan delegat ha de remetre al director de l'Organisme Pagador:  
- L'autorització del pagament detallada en la clàusula cinquena.  
- Informe del centre gestor responsable de la línia en els termes exposats en la clàusula quarta.  
- Fitxer informàtic o suport electrònic amb totes les dades dels projectes i sol·licituds autoritzats al pagament.  
- Informació trimestral en suport electrònic, amb les dades relatives als requeriments de pagament exigits per la Comissió, amb els pagaments a realitzar en eixe període.  
- Informació sobre els procediments de cada un dels pagaments que no pertoque realitzar o siguen pagaments indeguts.  
Setena. L'òrgan delegat conservarà i custodiarà tota la documentació relativa a les sol·licituds d'ajuda, projectes d'inversió aprovats i als controls efectuats, en paper o en format electrònic, degudament registrada i localitzada, segons els procediments establits per l'Organisme Pagador.  
Huitena. S'autoritza l'accés als documents relatius a les sol·licituds, expedients i controls efectuats a les persones i òrgans que tinguen dret a inspeccionar-los i, en particular, als següents:  
- Servicis de l'Organisme Pagador responsables de tramitar el pagament.   
- Servici d'auditoria interna.  
- Òrgan de certificació.  
- Funcionaris de la Unió Europea.  
Novena. S'autoritza l'Organisme Pagador perquè, a través del seu Servici d'Auditoria Interna, verifique que l'òrgan delegat complix les obligacions i els requisits exigits per a la formalització de la delegació acordada, de conformitat amb el que s'establix en l'epígraf VI de l'apartat c, "Delegació", del criteri d'autorització 1, "Entorn interior", del Reglament (CE) 885/2006, de la Comissió.  
Desena. Correspon a l'òrgan delegat realitzar l'inici, la instrucció i la resolució dels expedients de recuperació de pagaments indeguts, així com la seua recaptació en període voluntari, facilitant la informació que a este efecte li requerisca l'Organisme Pagador.  
Onzena. Correspon a l'Organisme Pagador la inclusió en el registre de deutors i la declaració posterior a la Unió Europea dels beneficiaris que siguen subjectes dels expedients referits en la clàusula anterior, en els termes establits en la legislació comunitària.  
Igualment, li correspon la comunicació a l'Oficina Europea de Lluita contra el Frau (OLAF), en els supòsits procedents, de conformitat amb el que es preveu en el reglament relatiu a la comunicació i seguiment d'irregularitats.  
Dotzena. En tot allò no previst en este acord s'aplicaran els reglaments comunitaris propis de la matèria de què es tracte, en concordança amb el Reglament (CE) 885/2006, de la Comissió, i la normativa que regule les ajudes cofinançades.  
Tretzena. Este acord tindrà efecte a partir del 8 de setembre de 2009, i deixarà sense efecte l'acord de 31 de juliol de 2007, pel qual es deleguen les funcions d'autorització del pagament de fons FEADER entre l'Organisme Pagador i els diferents òrgans administratius de la Conselleria d'Agricultura, Pesca i Alimentació i de la Conselleria de Medi Ambient, Aigua, Urbanisme i Habitatge, així com l'acord de 31 d'agost de 2007, pel qual es deleguen les funcions d'autorització del pagament de fons FEADER entre l'Organisme Pagador i els diferents òrgans administratius de la Conselleria de Medi Ambient, Aigua, Urbanisme i Habitatge.  
I en prova de conformitat i per a la deguda constància de tot allò que s'ha convingut, es firma este acord en tres exemplars al lloc i en la data indicats al principi.  
La consellera d'Agricultura, Pesca i Alimentació: Maritina Hernández Miñana.  
El conseller de Medi Ambient, Aigua, Urbanisme i Habitatge i vicepresident tercer del Consell: Juan Gabriel Cotino Ferrer.  
La directora de l'organisme pagador: Pilar Amigó Salví.  
La directora general de Producció Agrària: Laura Peñarroya Fabregat  
La directora general d'Empreses Agroalimentàries i Desenvolupament del Medi Rural: Amparo Montoro Blasco.  
La directora general de Comercialització: Marta Valsangiacomo Gil.  
El director general d'Investigació i Tecnologia Agroalimentària: Manuel Laínez Andrés.  
El director general de l'Aigua: José María Benlliure Moreno.   
La directora general de Gestió del Medi Natural: María Ángeles Centeno Centeno.